රටේ ජාතික සංවර්ධනය වෙනුවෙන් ලංකා බැංකුව අද්විතීය මෙහෙවරක් ඉටුකරන බව කොළඹ ශ්‍රී සම්බුද්ධාලෝක විහාරස්ථානයේ විහාරාධිපති සහ බෞද්ධ හා පාලි විශ්ව විද්‍යාලයේ උප කුලපති මහාචාර්ය ඉත්තදෙමලියේ ඉන්දසර නාහිමියෝ පවසති.අනෙකුත් මූල්‍ය ආයතන හා සසඳන කළ මේ බැංකුව ඉදිරියෙන්ම සිටින බව පෙන්වා දෙන උන් වහන්සේ ලංකා බැංකුව මඟින් රටට හිතකර ආකාරයේ විවිධ ගිණුම් හඳුන්වාදී තිබෙන බවද සඳහන් කරති.උන් වහන්සේ මේ බව සඳහන් කළේ ලංකා බැංකුවේ නව මහ කළමනාකරු වශයෙන් පත්වී සිටින කේ.ධර්මසිරි මහතා එම තනතුරේ වැඩ බාර ගැනීම නිමිත්තෙන් ලංකා බැංකු මූලස්ථානයේදී ඊයේ (5) පැවැති උත්සවයේ අනුශාසනාවක් කරමිනි.නව මහ කළමනාකාර කේ.ධර්මසිරි මහතා ලංකා බැංකුවේ 18 වැනි මහ කළමනාකාරවරයා වන අතර කොළඹ විශ්ව විද්‍යාලයෙන් වාණිජවේදී පළමු පංතියේ ගෞරව උපාධියක් හිමිකරගෙන සිටින ඒ මහතා වසර 37 ක කාලයක් එම බැංකුවේ සේවය කොට ඇත.දේශීය මෙන්ම විදේශීය බැංකු ශාඛාවන්හිද සේවයකර තිබෙන කේ.ධර්මසිරි මහතා මාලදිවයින ශාඛාවේ කළමනාකරු වශයෙන්ද නේපාල ලංකා බැංකු සමාගමේ කළමනාකාර අධ්‍යක්ෂවරයා වශයෙන්ද සේවය කර තිබේ.මෙහිදී වැඩිදුරටත් අනුශාසනාව සිදුකළ ඉත්තදෙමලියේ ඉන්දසර නාහිමියෝ පැවසූවේ ලංකා බැංකුවේ කාර්ය මණ්ඩලය එකමුතුව තමන්ගේ සේවය ලබාදෙන බවත් ඒ නිසාම එම බැංකුවට රටේ මූල්‍ය ක්ෂේත්‍රයේ ඉදිරියට පැමිණීමට හැකිවී තිබෙන බවත්ය.මෙහිදී නව මහකළමනාකාර කේ.ධර්මසිරි මහතා අදහස් දක්වමින් සඳහන් කළේ තමාට හිමිවූ තනතුර සම්බන්ධයෙන් සතුටු වන බවත් ඒ පිළිබඳව ජනාධිපති මහින්ද රාජපක්ෂ, මුදල් හා ක්‍රමසම්පාදන නියෝජ්‍ය ඇමැති ගීතාංජන ගුණවර්ධන, එම අමාත්‍යාංශයේ ලේකම් ආචාර්ය පී.බී ජයසුන්දර, ලංකා බැංකුවේ සභාපති ආචාර්ය ගාමිණී වික්‍රමසිංහ මහත්වරුන්ට ප්‍රණාමය පිරිනමන බවත්ය.ශාඛා 315ක් මෙන්ම විදේශ ශාඛාවන් තුනක්ද හිමි ලංකා බැංකුව සතුව 8500 ක් පමණ කාර්ය මණ්ඩලය සිටින බව සඳහන් කළ ඒ මහතා මේ සියලු දෙනා සමඟ සහයෝගයෙන් කටයුතු කිරීමට සූදානම් බවද ශ්‍රීලංකාවේ පවතින ආයතන අතර ලංකා බැංකුවට විශාල වත්කම් ප්‍රමාණයක් හිමිවන බවද පෙන්වාදුන් ඒ මහතා මේ වසර අවසන් වනවිට මුළු වත්කම් ප්‍රමාණය රුපියල් ට්‍රිලියනය දක්වා ඉහළ නංවා ගැනීම අරමුණ බවද පැවසීය.මේ අතර ඒ මහතා සඳහන් කළේ රාජ්‍ය බැංකුවක් වශයෙන් රජය සමඟ සමීපව කටයුතු කිරීමට සූදානම් බවත් ජාත්‍යන්තර බැංකුවක් වඟේම රටේ සංවර්ධන ව්‍යාපෘති වෙනුවෙන් වැඩි වශයෙන් දායකවීමට කටයුතු කරන බවත්ය.ලංකා බැංකුවේ අධ්‍යක්ෂ මණ්ඩලය නියෝජනය කරමින් එස්.ආර් ආටිගල, කේ.එල් හේවගේ සහ නාලනී අබේවර්ධන මහත්ම මහත්මීහු ඇතුළු පිරිසක් මේ අවස්ථාවට එක්ව සිටියහ..